Kulturmødet på Mors blev i lørdagens udgave af Jyllands-Posten kritiseret for at markedsføre sig med fremtrædende kulturprofiler, der reelt ikke har spillet nogen rolle.

47 kultur-profiler optræder med navn og billede på listen over Kulturmødets Advisory Board-medlemmer - altså mennesker, der antageligt har bidraget med rådgivning forud for Kulturmødet, der begynder på torsdag i Nykøbing. Det oplyser TV MIDTVEST. Flere af de markante personligheder siger til Jyllands-Posten, at de ikke har deltaget i møder eller bidraget med noget som helst. Nu vil Morsøs borgmester Hans Ejner Bertelsen have ryddet op i sagen og vil derfor ifølge Limfjord Update indkalde Kulturmødets bestyrelse til møde.